Lars Kramer Mikkelsen (S), 2001-10-11:
Knap 9 mødedage efter, at Folketinget afviste Venstres og De Konservatives kasseeftersyn af udlændingeloven, har de fremsat det igen, og det skal de selvfølgelig have lov til, men formålet er lidt svært at finde.
En del af forslagene er forslag, som allerede er gennemført under denne her regering, og jeg forstår ikke helt formålet med at fremsætte dem igen. Allerede i dag sidder langt de fleste flygtninge i lejre i nærområdet; allerede i dag betyder det fornyet behandling
af en asylsag, hvis en flygtning rejser hurtigt hjem på ferie; allerede i dag sætter vi hårdt ind mod kriminelle asylansøgere, og jeg kunne blive ved.
Jeg tror faktisk ikke, at nogen som helst i dette Ting er uenige i, at der skal sættes hårdt ind mod fup, kriminalitet og svindel, mindst af alle den siddende regering.
Hvert eneste år stort set uden undtagelse, siden denne regering trådte til, har vi haft udlændingeloven og integrationsloven oppe til revision, og det har vi gjort, fordi vi selvfølgelig vil sikre, at det danske asylsystem er for mennesker på flugt og ikke for mennesker, der er ude på fup, svindel og kriminalitet.
Det kan selvfølgelig være, at meningen med at skrive disse mange gennemførte forslag ind i kasseeftersynet er at vise, at man bakker op om regeringens linje i flygtninge/indvandrerpolitikken.
Hvis det er derfor, så vil jeg på Socialdemokratiets vegne gerne sige tak for hyldesten.
Når man har sorteret hyldesten til den førte politik fra, så indeholder forslaget også en række forslag, som kun kan ses som en hyldest til den indre svinehund.
7 år inden man får permanent opholdstilladelse, en reel afskaffelse af de facto-begrebet, optjening af ret til sociale ydelser;
disse forslag vil formentlig ikke blot være på kant med en del internationale konventioner, men endnu vigtigere være langt over grænsen for god humanistisk politik.
Hvis vi lader flygtninge og indvandrere gå endnu længere, inden de har vished for deres fremtid, og samtidig tager en række ydelser fra dem, så skaber vi et A- og et B-hold i Danmark, og det vil kun forstærke spændingerne og være en stopklods for integrationen. Det virker, som om Venstre og Konservative i deres forsøg på at overhale Dansk Folkeparti højre om desperat har søgt efter nye ekstreme forslag, men hvorfor siger man det så ikke rent ud, som det er? Jeg mener, at vi i stedet for bare at fremsætte gamle forslag skal tænke os godt om.
Vi skal passe på, hvad vi gør oven på de tragiske begivenheder i USA.
Sådan en stemning gavner ikke andet end frygten, fremmedangsten og den indre svinehund.
Men hvor er så forslagene til en bedre integration?
Hvor er jeres forslag til at styrke danskkundskaberne?
Hvor er jeres forslag til at fremme integrationen på arbejdsmarkedet?
De er væk, ja, de er i hvert fald ikke med i dette forslag.
Jeg skal på vegne af Socialdemokratiet sige, at vi ikke kan støtte det stillede beslutningsforslag, men sige, at vi i Socialdemokratiet ønsker en retfærdig, humanistisk og konsekvent udlændingepolitik, og i stedet for ustandselig at puste til ilden og splittelsen i befolkningen vil vi lade integrationsloven virke.
Socialdemokratiet har fremlagt lov på lov, som skal sikre, at alle kommer i arbejde, ligegyldig hvad de hedder eller hvor de kommer fra.
Alle skal være en del af samfundet.
Med hensyn til den nye situation efter den 11. september 2001
har regeringen allerede fremlagt en række forslag, og der er en række forslag på vej.
Statsministeren ridsede det op i sin åbningsredegørelse: Terrorismen skal ikke finansieres fra Danmark.
Straffeloven skal ændres, så den tager højde for terrorisme.
PET og udlændingemyndighederne skal arbejde meget mere effektivt og hurtigere sammen, end de gør i dag, og vi skal på alle mulige måder sikre, at asylansøgere, som har deltaget i terrorhandlinger, ikke får opholdstilladelse i Danmark.
Og hvis de kommer herop, skal de straffes.
Terrorister skal ikke kunne gå ustraffede rundt i Danmark.
Lad mig nu slå fast én gang for alle: Der er ikke en sammenhæng mellem terrorisme i USA og den danske udlændingelovgivning.
Bruger vi den 11. september som undskyldning for at lukke vores grænse hermetisk, svigter vi den humanisme og det demokrati og de menneskerettigheder, som hele krigen mod terror skal forsvare.
Og selv hvis vi lukkede vores grænser, ville vi ikke kunne forhindre terror.
Den kan kun bekæmpes ved at mindske de spændinger imellem befolkningsgrupper og mellem den rige og fattige verden, som Venstre og Konservative gør alt for at styrke. Socialdemokratiet ønsker ikke at foregøgle befolkningen, at der findes nemme løsninger på det her, men til gengæld findes der kun en retfærdig, humanistisk og konsekvent udlændingepolitik hos os.